Cincinnati
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Cincinnati er en by i USA, Ohio, ved Ohio River. Byen har 301 301 innbyggere, og utgjør kjernen i en større byregion (metropolitan area) som strekker seg inn i Kentucky og Indiana med 2 179 082 innbyggere (US Census, 2017). Etter 1960 har folketallet gått tilbake med ca. 25 prosent i selve byen, etter 1970 har det vært tendenser til stagnasjon og tilbakegang også i hele byregionen.
Cincinnati er det økonomiske, finansielle og kulturelle sentrum for Ohio-dalen. Den ligger vakkert til, og Winston Churchill kalte byen «den vakreste by i unionen». Charles Dickens var like raus i sin ros da han besøkte byen i 1842. Kultur og næringsliv Byen er et viktig knutepunkt for veier, jernbaner og flyruter. Havnen er en av de største innlandshavnene i USA, med transport av blant annet kull, jern og trevirke. Utenrikshandelen har i de senere år blitt viktig for byens økonomi, med over 250 firmaer involvert i utenrikshandel. Mange store firmaer har hovedkvarter i Cincinnati, blant annet supermarkedkjeden Kroger, som er byens største arbeidsgiver.Cincinnati har mange høyere læresteder, deriblant University of Cincinnati, grunnlagt 1874, det katolske Xavier University, grunnlagt 1831, og Hebrew Union College, grunnlagt 1875.Det kulturelle liv innbefatter en rekke museer og det internasjonalt berømte symfoniorkesteret. Maifestivalen (etablert 1873) er en av de eldste festivaler for kor, orkestermusikk og opera. Den zoologiske hagen hører til de største i USA. President William Howard Taft ble født her. Mange mener at minstrel-figuren Jim Crow også ble født her. Thomas «Daddy» Rice introduserte ham her som en scenefigur ca. 1830; senere kom «Jim Crow» til å betegne alle svarte institusjoner og fasiliteter i raseskillets dager etter den amerikanske borgerkrigen. I 2004 åpnet museet National Underground Railroad Freedom Center, tilegnet de svarte amerikanernes historie og frihetskamp. Historie Byen ble grunnlagt i 1788, fra 1790 kalt Cincinnati etter et amerikansk offisersforbund. Elvetrafikken på Ohio førte til sterk vekst fra begynnelsen av 1800-tallet. Byen fikk et ytterligere oppsving da Ohio-Erie-kanalen ble ferdig 1832. På midten av 1800-tallet var Cincinnati blitt USAs største senter for foredling av svinekjøtt, og «Porkopolis» som byen ofte ble kalt, hadde 160 000 innbyggere i 1860, mange av dem irske og tyske innvandrere. Cincinnati har historisk vært et bindeledd mellom de industrialiserte nordstatene og de rurale sørstatene. 1900 – 326 000 innbyggere 1950 – 504 000 innbyggere 1960 – 502 000 innbyggere 1970 – 454 000 innbyggere 1980 – 385 000 innbyggere 1990 – 364 000 innbyggere 2000 – 331 285 innbyggere Les mer i Store norske leksikon USA Ohio Eksterne lenker Offisiell hjemmeside Offisiell turistinformasjon National Underground Railroad Freedom Center Litteratur United States Census Bureau, QuickFacts: Cincinnati city, Ohio